Twee vas wat polisiestasie glo teiken(Argieffoto) Twee verdagtes wat na bewering deel was van ŉ groep van vier rowers wat die Windsorton-polisiestasie in die Noord-Kaap beroof het, is eindelik agter tralies. ’n Wit Audi A3 met ’n Botswana-registrasienommer het op 2 Oktober omstreeks 22:30 voor die polisiestasie stilgehou, waarna vier verdagtes vuurwapens op polisielede aan diens gerig het. Die verdagtes het die polisielede vasgebind voordat hulle met twee R5-gewere, vier 9 mm-pistole en ammunisie gevlug het. Dieselfde voertuig was enkele ure later by nóg ’n gewapende roof, dié keer by ’n BP-vulstasie in Virginia, betrokke. Een slagoffer is in dié rooftog gewond en verskeie ander mense is van hul persoonlike besittings beroof. “Die twee verdagtes (30 en 42 jaar oud) is Woensdag in onderskeidelik Gauteng en die Vrystaat in hegtenis geneem ná ŉ intensiewe ondersoek deur die Valke se ondersoekspan vir ernstige georganiseerde misdaad,” het Nomthandazo Mnisi, woordvoerder van die Valke, gesê. Die polisie het beslag gelê op vier pistole, waarvan drie aan die staat behoort, twee gesteelde R5-gewere en ŉ vermoedelik gesteelde motor. Die soektog na nog verdagtes, asook nog ŉ vuurwapen, duur voort.